AN COIMISIÚN EORPACH An Bhruiséil,1.2.2023 COM(2023) 62 final TEACHTAIREACHT ÓN gCOIMISIÚN CHUIG PARLAIMINT NA hEORPA, CHUIG AN gCOMHAIRLE EORPACH, CHUIG AN gCOMHAIRLE, CHUIG AN gCOISTE EACNAMAÍOCH AGUS SÓISIALTA AGUS CHUIG COISTE NA RÉIGIÚN Plean Tionsclaíoch an Chomhaontaithe Ghlais don Ré Ghlan-Nialasach



1.Réamhrá: Plean Tionsclaíoch an Chomhaontaithe Ghlais don ré ghlan‑nialasach Beidh na 10 mbliana seo cinntitheach don domhan chomh fada agus a bhaineann sé leis an ardú ar theochtaí domhanda a theorannú agus na céimeanna is gá a ghlacadh i dtreo agus go mbeidh astaíochtaí glan‑nialasacha ann. Tá an‑tábhacht ag baint leis seo agus tá na dúshláin casta — ach tá deis againn nach bhfaightear ach uair amháin sa saol an riachtanas seo a úsáid mar chatalaíoch chun infheistíocht a dhéanamh i ngeilleagar an fhuinnimh ghlain agus i dtionscal na ré glan‑nialasaí. Greantar i gcloch leis an gComhaontú Glas don Eoraip na huaillmhianta atá againn maidir leis an aistriú glas, ár spriocanna aeráide i dtreo agus go mbeidh astaíochtaí glan‑nialasacha ann faoi 2050 san áireamh. Leis an bpacáiste ‘Oiriúnach do 55’, cuirtear plean nithiúil ar fáil chun geilleagar na hEorpa a chur ar an mbóthar ceart, agus le Plean REPowerEU, cuirtear dlús leis an imeacht ó bhreoslaí iontaise. In éineacht leis an bPlean Gníomhaíochta um an nGeilleagar Ciorclach, leagtar síos leis sin an creat le haghaidh claochlú thionscal an Aontais don ré ghlan‑nialasach. Sna blianta beaga atá romhainn, socrófar go daingean cén cruth eacnamaíoch a bheidh ar an ré glan‑nialasach. Cruthófar margaí nua, déanfar teicneolaíochtaí glana ceannródaíocha a nuáil, a fhorbairt agus a thabhairt chun an mhargaidh, agus claochlófar ár gcórais fuinnimh. Dá bhrí sin, iad siúd a dhéanann infheistíocht ar dtús agus níos tapúla sa lá atá inniu ann, cinnteoidh siad a n‑áit sa gheilleagar nua seo agus cruthóidh siad poist do lucht saothair nua-oilte, athnuafaidh siad boinn thionsclaíocha déantúsaíochta, ísleoidh siad costais do dhaoine agus do ghnólachtaí agus beidh siad ar thús cadhnaíochta chun tacú le codanna eile den domhan chun a ngeilleagair féin a dhícharbónú. Cuireann scála na ndeiseanna do thionscal na hEorpa béim ghéar ar an ngá sin. Measann an Ghníomhaireacht Idirnáisiúnta Fuinnimh gur fiú thart ar USD 650 billiún in aghaidh na bliana an margadh domhanda le haghaidh príomhtheicneolaíochtaí fuinnimh ghlain ollmhonaraithe faoi 2030 (tuairim agus EUR 600 billiún) — níos mó ná trí oiread leibhéal an lae inniu. D’fhéadfadh níos mó ná dhá oiread na bpost gaolmhar monaraíochta fuinnimh a bheith ann le linn na tréimhse céanna. Tá an tionscal glan‑nialasach ag fás go láidir ar fud an domhain, a mhéid a bhíonn an t‑éileamh níos mó ná an soláthar uaireanta. Tá an tAontas in ann cur chun gnímh agus an deis a bhaineann le bheith glan‑nialasach a thapú. Tá méadú tagtha ar an rathúnas le blianta fada anuas mar thoradh ar shamhail eacnamaíoch na hEorpa, atá bunaithe ar a Margadh Aonair. Tá an Eoraip ar thús cadhnaíochta maidir leis an nuálaíocht, le caipiteal fiontair agus le cur in úsáid teicneolaíochtaí glan‑nialasacha agus táirgí inbhuanaithe. Tá túsphointe láidir aici — tionscal a bhfuil cuntas teiste maith aige mar cheannródaí agus mar bhunaitheoir caighdeán, agus na leibhéil digitithe ag dul i méid. Monaraíocht ar ardchaighdeán agus táirgí nuálacha a úsáidtear ar fud an domhain. Tá eolaithe agus taighdeoirí ceannródaíocha ar fud an domhain aici, bíonn réitigh cheannródaíocha á bhforbairt acu go comhsheasmhach nó na teicneolaíochtaí atá ann cheana á scagadh. Tá sé léirithe ag an Aontas freisin conas is féidir leis an aistriú glas an t‑iomaíochas a neartú. Chun deireadh a chur de réir a chéile le breoslaí iontaise ón Rúis, cuireadh dlús le réabhlóid thionsclaíoch nua atá dírithe ar dheireadh a chur le ré na mbreoslaí iontaise. Tá réimse leathan teicneolaíochtaí nua glan‑nialasacha á fhorbairt agus á chur in úsáid ar fud ár ngeilleagair: san iompar, i bhfoirgnimh, sa mhonaraíocht, i bhfuinneamh, agus fiú i gcruthú margaí nua. Ba fhiú níos mó ná EUR 100 billiún ár n‑éiceachóras glan‑nialasach in 2021, rud a mhéadaigh a luach faoi dhó ó bhí 2020 ann. Tá sé cruthaithe ag an Aontas freisin go bhfuil teacht aniar ann ó nádúr i leith athruithe agus dúshláin leanúnacha. Tá dúshlán nua roimh an tionscal ar gach ní idir boilsciú ard, ganntanas lucht saothair, athrú déimeagrafach, cur isteach ar shlabhraí soláthair iar-COVID, rátaí úis atá ag ardú, méadú ar chostais fuinnimh agus praghsanna ionchuir. Anuas air sin, bíonn an iomaíocht ar an margadh domhanda ilroinnte láidir, nach mbíonn sí cothrom i gcónaí. D’ainneoin na ndúshlán sin, tá geilleagar an Aontais Eorpaigh seasmhach agus tá dea-thoradh ar an aontacht pholaitiúil. Tá praghsanna gáis agus ola tite faoi bhun na leibhéal a bhí ann roimh an gcogadh. Thit an boilsciú ar fud na hEorpa don dara mí as a chéile, agus thit sé go suntasach i mí na Nollag 2022. Tá an dífhostaíocht níos ísle ná mar a bhí roimh an ngéarchéim airgeadais in 2008 agus tá ag éirí go maith leis na margaí saothair i gcónaí. Tá an tAontas tiomanta agus tá sé cinnte gur féidir leis dlús a chur leis an gclaochlú tionsclaíoch abhus. Anuas ar riachtanais agus ar dheiseanna ar nós foinsí in‑athnuaite fuinnimh a leathadh amach, bonneagar fuinnimh agus iompair a athrú ó bhonn, eangacha cuir i gcás, agus aistriú ollmhór chuig hidrigin in‑athnuaite mar mheán stórála, breosla agus bunábhar, is féidir leis an Aontas a bheith ar thús cadhnaíochta freisin i dtionscail ghlan‑nialasacha na todhchaí. Is féidir linn foirmeacha nua de chomhar teicneolaíochta glaine a chruthú lenár gcomhpháirtithe thar lear freisin. Trí bheith ag obair i gcomhar le comhpháirtithe chun teicneolaíochtaí glan‑nialasacha a fhorbairt, slabhraí soláthair a éagsúlú agus a neartú, agus tacaíocht a thabhairt do dhaoine eile maidir lena n‑aistriú glas, is féidir leis an rás chuig astaíochtaí glan‑nialasacha a bheith go maith don phláinéad agus don ghnó. Tuar dóchais is ea go bhfuil comhpháirtithe na hEorpa ag tosú ar na deiseanna tionsclaíocha glan‑nialasacha a thapú freisin. Cuirfidh Gníomh na Stát Aontaithe um Laghdú Boilscithe os cionn USD 360 billiún ar fáil faoi 2032 (tuairim agus EUR 330 billiún). Is é is aidhm do phleananna na Seapáine maidir leis an gclaochlú glas suas le JPY 20 trilliún (tuairim agus EUR 140 billiún) a ardú — trí bhannaí ‘aistriú glas’. Tá Scéim Dreasachta atá nasctha le táirgeadh curtha chun cinn ag an India chun feabhas a chur ar an iomaíochas in earnálacha ar nós grianphainéil fhótavoltacha agus cadhnraí. Chuir an Ríocht Aontaithe, Ceanada agus go leor tíortha eile a gcuid pleananna infheistíochta i dteicneolaíochtaí glana chun cinn freisin. Tá an Eoraip tiomanta do bheith ag obair leis na comhpháirtithe uile sin ar son na maithe móire. Mar sin féin, ní mór an trádáil agus an iomaíocht sa tionscal glan‑nialasach a bheith cothrom. D’fhéadfadh éifeachtaí comhthaobhachta neamh‑inmhianaithe a bheith ag roinnt de thionscnaimh ár gcomhpháirtithe ar ár dtionscail ghlan‑nialasacha féin. Ar bhonn níos bunúsaí, tá fóirdheontais na Síne dhá uair níos airde ná fóirdheontais na hEorpa, i gcoibhneas le OTI. Rinne sé sin an margadh a shaobhadh agus d’áirithigh sé go bhfuil ceannas ag an tSín faoi láthair ar mhonarú roinnt teicneolaíochtaí aeráidneodracha, rud a fhágann gur tosaíocht dá Plean Cúig Bliana é nuálaíocht agus monaraíocht in earnáil na teicneolaíochta glaine a fhóirdheonú. Is fiú níos mó ná USD 280 billiún (tuairim agus EUR 260 billiún) píblíne infheistíochtaí fógartha na Síne i dteicneolaíochtaí glana. Ní mór don Eoraip agus dá comhpháirtithe níos mó a dhéanamh chun dul i ngleic le héifeacht na bhfóirdheontas éagórach sin agus le héifeacht an saofa margaidh fhadtréimhsigh. I gcás ina bhfuil an lorg poiblí sna margaí príobháideacha rómhór, cruthaíonn saobhadh cothrom iomaíochta neamhchothrom agus tagann iomaíocht éagórach chun cinn. Leanfaidh an Coimisiún de lánúsáid a bhaint as ionstraimí cosanta trádála (TDI) chun an Margadh Aonair, agus trádáil idirnáisiúnta atá bunaithe ar rialacha, a chosaint ar chleachtais éagóracha trádála ar nós dumpála agus fóirdheontais shaobhacha. Amach anseo, beidh dúshláin iomaíochais ann fós. Tá ré na mbreoslaí iontaise saora thart anois mar sin caithfear dlús a chur leis an aistriú glas chun a áirithiú go mbeidh rochtain ag earnáil na tionsclaíochta ar fhuinneamh glan flúirseach inacmhainne. Ní mór don Aontas cur leis an neart is mó atá aige, an Margadh Aonair, agus an ilroinnt a sheachaint. Dá bhrí sin, tá an Coimisiún tiomanta do chur chuige cuimsitheach Eorpach a chur chun cinn, bunaithe ar thosaíochtaí straitéiseacha coiteanna agus ar mheasúnú ar riachtanais infheistíochta. Chuige sin, caithfear féachaint ar roghanna éagsúla chun freagairt choiteann ón Aontas a chinntiú, lena n‑áirítear cistiú ón Aontas. Ní mór níos mó a dhéanamh freisin chun rochtain gnólachtaí ar chistiú príobháideach a éascú, go háirithe trí Aontas na Margaí Caipitil a thabhairt chun críche. Ní mór breis iomaíochais a bheith fite fuaite le poist ardcháilíochta a bhfuil pá maith ag gabháil leo agus le hinfheistíocht i gcaipiteal daonna. Is le cinntí an lae inniu a leagfar amach an cruth a bheidh ar an ré thionsclaíoch ghlan‑nialasach bunaithe. Ní mór don Aontas a bheith réidh le dul ar thús cadhnaíochta le teann luais, uaillmhéine, agus comhthuiscint maidir lenarb áil linn a bhaint amach. Freagairt choiteann agus í fréamhaithe i mbeartais agus in ionstraimí an Aontais, sin freagairt a bheidh níos éifeachtaí go mór agus go fada ná 27 gcur chuige náisiúnta. 2.Plean Tionsclaíoch an Chomhaontaithe Ghlais — fanacht chun tosaigh I bhfianaise na ndeiseanna agus na ndúshlán céadach atá ann, tá Plean Tionsclaíoch nua an Chomhaontaithe Ghlais de dhíth ar an Eoraip. Beidh an Plean ina chuid den Chomhaontú Glas don Eoraip, rud a chuir siúl fúinn i dtreo na haeráidneodrachta, agus a chuirfidh ar a cumas don Eoraip a bheith ar thús cadhnaíochta ar fud an domhain sa ré thionsclaíoch ghlan‑nialasach. Is é túsphointe an Phlean an gá atá le méadú ollmhór ar an bhforbairt theicneolaíoch, ar an táirgeadh monaraithe agus ar shuiteáil na dtáirgí glan‑nialasacha agus ar an soláthar fuinnimhsna deich mbliana amach romhainn, agus an breisluach a bhaineann le cur chuige uile-Aontais chun aghaidh a thabhairt ar an dúshlán sin le chéile. Tá sé sin níos deacra mar gheall ar an iomaíocht dhomhanda le haghaidh amhábhar agus pearsanra oilte. Is é is aidhm don Phlean aghaidh a thabhairt ar an déscaradh sin trí dhíriú ar na réimsí inar féidir leis an Eoraip an difear is mó a dhéanamh. Féachtar leis freisin an riosca a sheachaint go gcuirfí spleáchais straitéiseacha eile in ionad ár spleáchas ar bhreoslaí iontaise ón Rúis, rud a d’fhéadfadh bac a chur ar an rochtain atá againn ar phríomhtheicneolaíochtaí agus ar ionchuir don aistriú glas, trí mheascán d’éagsúlú agus d’fhorbairt agus de tháirgeadh dílis. Comhlánóidh an Plean na hiarrachtaí leanúnacha atá á ndéanamh chun an tionsclaíocht a chlaochlú faoin gComhaontú Glas don Eoraip agus faoi straitéis tionsclaíochta an Aontais, go háirithe faoin bPlean Gníomhaíochta um an nGeilleagar Ciorclach. Chomh maith leis sin, tá sé mar phríomhthosaíocht i gcónaí tionscail dianfhuinnimh a nuachóiriú agus a dhícharbónú, mar aon le haistrithe post agus cruthú post ardcháilíochta a áirithiú trí oiliúint agus oideachas. Sin an fáth a bhfuil gá le freagairt láidir chomhpháirteach Eorpach chun borradh a chur faoin tionscal glan‑nialasach. Cuideoidh Plean Tionsclaíoch an Chomhaontaithe Ghlais linn leas a bhaint as ár láidreachtaí: oscailteacht, nuálaíocht, cuimsitheacht agus inbhuanaitheacht. Leis na dálaí cearta, beidh ról ríthábhachtach ag an tionscal glan‑nialasach san Eoraip maidir le geilleagar glas a dhéanamh den mhór-roinn — rud a chuirfidh rathúnas ar fáil san Aontas agus a bheidh ar thús cadhnaíochta ar fud an domhain maidir leis an teicneolaíocht agus maidir leis an athrú aeráide agus truailliú an chomhshaoil a chomhrac. Tá an imlíne sin le haghaidh Plean Tionsclaíoch nua an Chomhaontaithe Ghlais bunaithe ar cheithre cholún:

2.1.Timpeallacht rialála intuartha, chomhleanúnach agus shimplithe Go traidisiúnta, bhí an tAontas ag brath ar thimpeallacht láidir rialála chun coinníollacha fabhracha a leagan síos do ghnólachtaí, chun fostaíocht ar ardchaighdeán a chur ar fáil dár lucht saothair agus chun ardleibhéal cosanta a thabhairt dár gcomhshaol. Is féidir leis na trí ghné sin a bheith ag treisiú a chéile, má tá an rialáil cothrom agus deartha go cliste, rud a éilíonn aird leanúnach. Sin an fáth ar thug an Coimisiún ‘seiceáil ar iomaíochas’ breise isteach i mbliana maidir le gach rialachán nua chun a áirithiú go dtabharfar aghaidh ar gach tionchar a d’fhéadfadh a bheith ar an iomaíochas agus go seachnófar ualaí nach bhfuil gá leo. Timpeallacht rialála atá simplí, intuartha agus soiléir, tá sé sin ríthábhachtach chun infheistíocht a chur chun cinn. Le gníomhaíocht ar leibhéal an Aontais Eorpaigh, cuirtear cosc ar ilroinnt idir 27 gcur chuige rialála. In earrach na bliana seo, leagfaidh an Coimisiún síos trí phríomhthogra maidir leis an iomaíochas tionsclaíoch, tograí a bheidh fréamhaithe sa ghá le hathchóiriú a dhéanamh: Ar an gcéad dul síos, mar chuid de Phlean Tionsclaíoch an Chomhaontaithe Ghlais, tá sé beartaithe ag an gCoimisiún Gníomh um Thionscal Glan‑Nialasach a chur ar aghaidh chun bonn a chur faoi mhonarú tionsclaíoch na bpríomhtheicneolaíochtaí san Aontas. Chuirfeadh an gníomh creat rialála simplithe ar fáil le haghaidh acmhainneacht táirgeachta táirgí atá ríthábhachtach chun ár spriocanna aeráidneodrachta a bhaint amach, ar nós ceallraí, muilte gaoithe, teaschaidéil, grianfhuinnimh, leictrealóirí, teicneolaíochtaí gabhála agus stórála carbóin. Dhéanfadh an Gníomh um Thionscal Glan‑Nialasach an méid seo a leanas go háirithe: ·Tar éis anailís earnáilsonrach a dhéanamh, spriocanna maidir le hacmhainneacht thionsclaíoch faoi 2030 a shainaithint i gcás inar gá chun a áirithiú nach gcuirfidh spleáchais straitéiseacha an t‑aistriú glas i mbaol. Breithneoidh sé an slabhra soláthair agus luacha ar fad thar theorainneacha, ionas nach mbeidh soláthairtí ina scrogall; ·Fad na bpróiseas ceadaithe a laghdú agus intuarthacht na bpróiseas sin a fheabhsú trí theorainneacha ama sonracha a shainiú le haghaidh céimeanna éagsúla ceadaithe, agus acmhainneacht riaracháin na mBallstát a threisiú go suntasach, e.g. trí ‘ionad ilfhreastail’ a thabhairt isteach — pointe teagmhála aonair d’infheisteoirí agus do gheallsealbhóirí tionsclaíocha le linn an phróisis riaracháin ar fad. Ós rud é go bhfuil slabhraí luacha Eorpacha an‑chomhtháite agus idirnasctha sa Mhargadh Aonair (féach Fíor 1), shaineofaí sa Ghníomh Glan‑Nialasach critéir shimplí agus oibríochtúla chun tionscadail an tslabhra soláthair atá glan‑nialasach a shainaithint, ar tionscadail leasa straitéisigh iad. Ba cheart a áirithiú leis sin go leanfaidh na Ballstáit uile de thairbhe a bhaint as cur in úsáid tionsclaíoch nuálach trí thionscadail straitéiseacha a chur chun cinn, lena n‑áirítear tionscadail ilnáisiúnta, ar tionscadail iad a bheidh inrochtana do réigiúin forbartha agus do réigiúin bheagfhorbartha araon. D’fhéadfadh na tionscadail sin leas a bhaint as nósanna imeachta ceadaithe brostaithe agus cistiú príobháideach mar aon le cistiú ón Aontas agus cistiú poiblí náisiúnta a mhealladh. Is féidir le caighdeáin Eorpacha cuidiú le feidhmiú céimneach teicneolaíochtaí glana agus digiteacha a chur chun cinn. Go háirithe i gcás slabhraí luacha tionsclaíocha nua, d’fhéadfaí buntáiste iomaíoch tábhachtach a chur ar fáil do thionscail an Aontais — lena n‑áirítear ar an leibhéal domhanda, dá ndéanfaí caighdeáin ardcháilíochta Eorpacha a thuar agus a fhorbairt. D’fhéadfaidís ‘indíoltacht’ a léiriú agus infheistíocht a mhealladh i ngnólachtaí a chloíonn leo. Chuirfeadh caighdeáin Eorpacha ar a gcumas do thionscail an Aontais a dteicneolaíochtaí a mhéadú ar fud an Mhargaidh Aonair — tá sé sin an‑tábhachtach do ghnólachtaí nuathionscanta agus do FBManna. ·D’fhéadfadh an Gníomh a chur ar a chumas don Choimisiún caighdeáin Eorpacha a iarraidh lena gcuirtear chun cinn feidhmiú céimneach tapa na bpríomhtheicneolaíochtaí.

Fíor 1 Tá slabhraí soláthair gaoithe agus poist san earnáil sin comhtháite go mór san Aontas Eorpach agus san Eoraip Foinse: Wind Europe. Léirítear sa léarscáil saoráidí monaraíochta gaoithe an Aontais ar fud a réimsí. Tá méid na gciorcal comhréireach le líon na bpost in aghaidh na saoráide (ciorcail bheaga: 10-50 fostaí; ciorcail mhóra: os cionn 1000 fostaí). Chun an nuálaíocht a chothú, déanfaidh an Coimisiún measúnú ar an bhféidearthacht boscaí gainimh rialála a bhunú chun go mbeidh tástáil thapa agus nuálaíocht shuaiteach ann ar mhaithe le teicneolaíochtaí nua a thástáil. D’fhéadfadh boscaí gainimh rialála den sórt sin an bealach a réiteach chun simpliú a dhéanamh ar an bpróiseas údarúcháin/deimhniúcháin maidir le táirgí a chur ar an margadh. D’fhéadfadh na nósanna imeachta sin a bheith fada, rud a chuireann moill ar thabhairt isteach táirgí nuálacha agus is ualach suntasach iad, go háirithe do FBManna agus do ghnólachtaí nuathionscanta. Leanfaidh an Coimisiún de shaoráidí tástála a chistiú mar chéim thábhachtach amháin chun an teicneolaíocht a chur ar an margadh. Chun an t‑éileamh ar tháirgí glan‑nialasacha ar mhórscála a spreagadh a thuilleadh, is féidir ról mór a bheith ag cineálacha éagsúla gníomhaíochta poiblí ar nós soláthar poiblí, lamháltas agus dreasachtaí do ghnólachtaí agus d’úsáideoirí deiridh chun úsáid a bhaint as teicneolaíochtaí glan‑nialasacha bunaithe ar inbhuanaitheacht agus ciorclaíocht. Caitheann údaráis phoiblí san Aontas thart ar 14 % den OTI (thart ar EUR 2 thrilliún in aghaidh na bliana) ar cheannach seirbhísí, oibreacha agus táirgí. Is féidir le beartas soláthair agus tacaíocht phoiblí eile ról a imirt maidir le torthaí leasa phoiblí ar airgead poiblí a uasmhéadú agus, san am céanna, slándáil an tsoláthair a chothú trí fhoinsí a éagsúlú. Chuige sin, shaineodh an Coimisiún saintréithe inbhuanaitheachta agus ceanglais a d’fhéadfadh a bheith ann maidir le táirgí glan‑nialasacha, trí úsáid a bhaint as uirlisí dlí atá ar fáil agus as na caighdeáin atá i bhfeidhm san Aontas faoi láthair. Chuirfeadh sé éileamh níos intuartha agus níos aonfhoirmí ar réitigh ghlan‑nialasacha chun cinn agus chuirfeadh sé ar a gcumas do na húdaráis phoiblí ceanglais uaillmhianacha inbhuanaitheachta a leagan amach. Ar an dara dul síos, molfaidh an Coimisiún Gníomh um Amhábhair Chriticiúla. Ní féidir teicneolaíochtaí glan‑nialasacha an Aontais a mhonarú ach amháin má áirithítear rochtain ar amhábhair chriticiúla ábhartha, lena n‑áirítear trí fhoinsiú a éagsúlú agus amhábhair a athchúrsáil chun spleáchas an Aontais ar sholáthairtí an‑chomhdhlúite ó thríú tíortha a laghdú agus borradh a chur faoi phoist ardcháilíochta agus faoin bhfás sa gheilleagar ciorclach. Beidh sé d’aidhm ag an ngníomh seo slándáil sholáthar an Aontais a chur ar fáil, lena n‑áirítear trí rannpháirtíocht idirnáisiúnta a neartú, eastóscadh a éascú (i gcás inarb ábhartha), próiseáil agus athchúrsáil, agus ardchaighdeáin chomhshaoil á n‑áirithiú agus taighde agus nuálaíocht san am céanna, e.g. úsáid ábhar a laghdú agus ionadaigh bhithbhunaithe a fhorbairt. D’éirigh go maith leis an méid seo a leanas cheana féin: sa lá atá inniu ann, tá lignin a thagann as adhmad á húsáid i gceallraí ag roinnt cuideachtaí de chuid an Aontais, seachas lignin a thagann as graifít. Ar an tríú dul síos, fuinneamh. An soláthair fuinnimh a bheith á úsáid mar uirlis troda ag an Rúis, bhí sin ina oscailt súl maidir le slándáil an tsoláthair agus dul i ngleic le spleáchais. Tá iomaíochas go leor cuideachtaí lagaithe go mór mar gheall ar phraghsanna arda fuinnimh agus suaitheadh i roinnt slabhraí soláthair. Is amhlaidh a bhí go háirithe i gcás na dtionscal dianfhuinnimh. Chun aghaidh a thabhairt ar na hardchostais fuinnimh agus chun foinsí in‑athnuaite fuinnimh níos saoire a chur in ionad breoslaí iontaise costasacha, glacadh céimeanna tábhachtacha i gcomhréir le plean REPowerEU. Mar shampla, in 2022 bhí acmhainneacht táirgeachta fuinnimh in‑athnuaite gaoithe agus gréine san Aontas níos mó ná 400 GW, méadú os cionn 25 % i gcomparáid le 2020. Tá ardán fuinnimh an Aontais curtha ar bun againn chun an t‑éileamh ar ghás a chomhthiomsú, chun úsáid bonneagair a chomhordú agus chun dul i mbun caibidlíochta le comhpháirtithe idirnáisiúnta, chun coigilteas a dhéanamh, chun stóráil a líonadh agus chun uasteorainn a chur ar mhargaí gearrthéarmacha. Tá roinnt tionscadal bonneagair agus idirnasc curtha i gcrích sa leictreachas agus sa ghás araon. I mí an Mhárta, cuirfidh an Coimisiún i láthair athchóiriú ar dhearadh an mhargaidh leictreachais, a bhfuil comhairliúchán poiblí ar siúl ina leith faoi láthair. D’fhéadfadh ról tábhachtach a bheith ag conarthaí praghsanna fadtéarmacha chun a chur ar a chumas do gach úsáideoir leictreachais tairbhe a bhaint as costais níos intuartha agus níos ísle fuinnimh in‑athnuaite. Mar a leagtar amach i bplean REPowerEU, chun borradh a chur faoin iomaíochas tionsclaíoch, ní mór próisis thionsclaíocha a athrú ó bhonn, dlús ollmhór a chur leis an bhfuinneamh in‑athnuaite agus é a mhéadú agus iarrachtaí níos láidre a dhéanamh ar mhaithe le héifeachtúlacht fuinnimh agus laghdú ar an éileamh ar fhuinneamh chomh maith le hathsciliú agus uas‑sciliú an lucht saothair. Is gné ríthábhachtach d’aistriú an Aontais chuig geilleagar aeráidneodrach é creat rialála nua an Aontais maidir le ceallraí, trí shlabhraí luacha iomaíocha athléimneacha a dheimhniú le haghaidh táirgeadh, athúsáid agus athchúrsáil ceallraí san Aontas. Amach anseo, beidh feidhm ag an Rialachán maidir leis an Éicidhearthóireacht le haghaidh Táirgí Inbhuanaithe maidir le raon níos leithne táirgí agus déanfar raon na gceanglas inbhuanaitheachta a leathnú a thuilleadh, réimse ina bhfuil barr feabhais bainte amach ag tionscal an Aontais. Tabharfaidh an Coimisiún tús áite don obair ar theicneolaíochtaí glan‑nialasacha faoi na pleananna oibre éicidhearthóireachta atá ann cheana agus a bheidh ann amach anseo. Ina theannta sin, tá sé ríthábhachtach gur féidir le tomhaltóirí a roghanna a dhéanamh bunaithe ar fhaisnéis thrédhearcach iontaofa maidir le hinbhuanaitheacht, marthanacht agus lorg carbóin na dtáirgí. Is uirlis í an trédhearcacht mhargaidh lena n‑éascaítear glacadh táirgí glan‑nialasacha atá níos fearr ó thaobh na teicneolaíochta agus an chomhshaoil de. Mar shampla, molfaidh an Coimisiún lipéad fuinnimh aontaithe le haghaidh teaschaidéal chun an deis a thabhairt d’úsáideoirí teicneolaíochtaí éagsúla a chur i gcomparáid le chéile faoi dheireadh na bliana seo. Is sa treo sin freisin a oibríonn an togra ón gCoimisiún maidir le tomhaltóirí a chumhachtú don aistriú glas. Ar deireadh, tá an bonneagar ríthábhachtach don timpeallacht ghnó ghlan‑nialasach a bhfuil sé mar aidhm ag Plean Tionsclaíoch an Chomhaontaithe Ghlais a bhunú. Ní mór infheistíocht mhór a dhéanamhchun gréasáin TEN-T a chumhdach go hiomlán le bonneagar luchtaithe agus athbhreoslaithe agus cnámh droma Eorpach hidrigine a fhorbairt agus a neartú agus eangacha leictreachais cliste a leathnú agus a neartú chun freastal ar líon mór foinsí in‑athnuaite fuinnimh ar ghréasán GTE-F, agus ní mór ár gcreat rialála a neartú chomh maith. Anois an t‑am chun an bonneagar atá de dhíth a mhapáil le meon Eorpach. Tá an Coimisiún ar iarraidh ar na comhreachtóirí an Rialachán maidir le Bonneagar Breoslaí Ionadúla (AFIR) a ghlacadh a luaithe is féidir, chun cabhrú le líonra luchtaithe agus athbhreoslaithe a sheasfaidh an aimsir a chruthú. Chun bonneagar hidrigine agus leictreachais a fhorbairt agus a neartú, déanfaidh an Coimisiún scrúdú breise ar riachtanais acmhainní na Saoráide um Chónascadh na hEorpa agus bainfidh sé leas as raon feidhme iomlán Rialachán GTE-F athbhreithnithe chun dlús a chur le pleanáil, maoiniú agus cur in úsáid bonneagair ríthábhachtaigh (trasteorann). Go háirithe, ní mór dlús a chur le forbairt agus le cur chun feidhme an bhonneagair trasteorann sna blianta amach romhainn. Déanfaidh an Coimisiún breithniú freisin ar bhealaí eile, lena n‑áirítear gníomhaíocht reachtach a d’fhéadfadh a bheith ann, chun a áirithiú go gcuirfidh na Ballstáit bonneagar fuinnimh trasteorann ar fáil, ionas nach mbeidh aon mhoill mhíchuí ar fheidhmiú céimneach an bhonneagair straitéisigh. Éireoidh le Plean Tionsclaíoch an Chomhaontaithe Ghlais borradh a chur faoin iomaíochas má thagann na gníomhaithe uile (údaráis, comhpháirtithe sóisialta, infheisteoirí, tomhaltóirí) le chéile chun na cuspóirí céanna a bhaint amach. Leis an Ardán Eorpach um Theicneolaíochtaí Glana a bunaíodh le déanaí, an Fóram Tionsclaíoch um Fhuinneamh Glan, in éineacht le geallsealbhóirí ábhartha eile, thacófaí leis an bplean, dhéanfaí gníomhaíochtaí a chomhordú chun na spriocanna infheistíochta agus monaraíochta a bhaint amach agus chuirfí deiseanna meaitseála chun cinn a thuilleadh. Leanfaidh an Coimisiún de bheith ag obair i ndlúthchomhar le Parlaimint na hEorpa chun go mbeidh rath ar Phlean Tionsclaíoch an Chomhaontaithe Ghlais. 2.2.Rochtain ar mhaoiniú a bhrostú Tá fás láidir tagtha ar an tionscal glan‑nialasach domhanda, agus tháinig méadú 10 % ar infheistíochtaí san fhuinneamh glan in 2022 bliain i ndiaidh bliana. Tá tionscal glan‑nialasach an Aontais iomaíoch i roinnt earnálacha, earnálacha an fhuinnimh gaoithe nó na dteaschaidéal, cuir i gcás, fiú sa timpeallacht faoi láthair ina bhfuil praghas réasúnta ard ar fhuinneamh, cé nach bhfuil ach méid áirithe láithreachta aige i réimsí eile, na grianphainéil fhótavoltacha, cuir i gcás. Thairis sin, chun aistriú tráthúil chuig geilleagar glan‑nialasach a áirithiú, is gá na hearnálacha sin a fhorbairt ar bhealach níos tapúla. Tá brú mór ar scaireanna margaidh thionscal an Aontais, go mór mór toisc nach bhfuil cothrom iomaíochta á bhaint amach de bharr fóirdheontais ar an gcoigríoch. Chuige sin, tá gá le rochtain ar chistiú le haghaidh tionscal glan‑nialasach a leathnú agus a luathú. Is é sin an dara colún de Phlean Tionsclaíoch an Chomhaontaithe Ghlais. Ní mór don chistiú poiblí spriocdhírithe a ról a imirt freisin. Sa lá atá inniu ann, tá ról tábhachtach ag cistiú an Aontais agus ag an gcistiú náisiúnta maidir leis an nuálaíocht glan‑nialasach a chothú, mar aon le monaraíocht, feidhmiú céimneach agus neartú gaolmhar na n‑eangach agus an bhonneagair. Beidh an cistiú príobháideach ríthábhachtach chun infheistíochtaí a scaoileadh don tionscal glan‑nialasach.

Faoi NextGenerationEU, tá EUR 250 billiún curtha ar fáil cheana féin le haghaidh bearta glasa sna 27 bplean náisiúnta téarnaimh agus athléimneachta arna gcistiú ag an tSaoráid Téarnaimh agus Athléimneachta, lena n‑áirítear infheistíochtaí lena dtacaítear le dícharbónú na tionsclaíochta. Tiomnaíonn Fís Eorpach EUR 40 billiún do thaighde agus nuálaíocht an Chomhaontaithe Ghlais, i gcomhpháirtíocht le lucht tionscail freisin. Leis na beartais chomhtháthaithe, cuirtear tuairim is EUR 100 billiún ar fáil don aistriú glas, lena n‑áirítear an Ciste um Aistriú Cóir. Déanfaidh an Coimisiún slógadh sciobtha infheistíochtaí comhtháthaithe a éascú a thuilleadh chun tacú leis an bPlean Tionsclaíoch Glan‑Nialasach, lena n‑áirítear trí dhlús a chur le dearadh agus aisíocaíochtaí tionscadal éifeachtúlachta fuinnimh agus tionscadal in‑athnuaite fuinnimh trí scéimeanna caighdeánacha aisíocaíochta. Go dtí seo, chuaigh na foinsí cistiúcháin sin de chuid an Aontais chun tairbhe den chuid is mó don taighde agus don nuálaíocht agus do chur in úsáid fuinnimh in‑athnuaite agus bonneagar gaolmhar, seachas iad a bheith ag díriú ar acmhainneacht monaraíochta san earnáil. Maidir leis an gcistiú le haghaidh slabhraí luacha tionsclaíocha glan‑nialasacha, is féidir dlús a chur leis agus é a bhrostú a bhuí le státchabhair spriocdhírithe. Ach chun ilroinnt an Mhargaidh Aonair a sheachaint mar gheall ar leibhéil éagsúla tacaíochta náisiúnta — agus acmhainneachtaí éagsúla chun tacaíocht den sórt sin a dheonú — ní mór cistiú leordhóthanach ar leibhéal an Aontais a bheith ann freisin chun borradh na slabhraí luacha tionsclaíocha sin a éascú ar fud an Aontais ina iomláine. 2.2.1 Cistiú Náisiúnta Ag tosú le státchabhair: Cuireann beartas iomaíochta an Aontais uirlisí ar fáil chun tacú le forbairt agus cur in úsáid príomhtheicneolaíochtaí ceannródaíocha atá straitéiseach don aistriú glas agus don aistriú digiteach, agus sláine an Mhargaidh Aonair á caomhnú agus oibleagáidí idirnáisiúnta an Aontais á n‑urramú san am céanna. In 2022 amháin, d’fhormheas an Coimisiún scéimeanna cabhrach a raibh buiséad foriomlán EUR 51 bhilliún acu chun acmhainneacht táirgeachta fuinnimh in‑athnuaite nua a chur in úsáid agus chun táirgeadh tionsclaíoch ar fud an Aontais a dhícharbónú. Chomh luath le mí an Mhárta 2022, tar éis don Rúis ionsaí a dhéanamh ar an Úcráin, ghlac an Coimisiún Creat Sealadach Géarchéime lena gcuirtear uirlis ar fáil do na Ballstáit chun na héifeachtaí diúltacha eacnamaíocha a d’eascair as an gcogadh a leigheas agus chun coigeartuithe struchtúracha a éascú chun freagairt ar bhealach níos fearr don staid eacnamaíoch a d’eascair as sin. Leasaíodh an Creat faoi dhó agus tá forálacha sonracha ann cheana maidir le tacaíocht shimplithe don fhuinneamh in‑athnuaite, do theicneolaíochtaí dícharbónaithe agus do bhearta éifeachtúlachta fuinnimh. Tá sé beartaithe ag an gCoimisiún anois tuilleadh solúbthachta a cheadú do na Ballstáit chun cabhair a dheonú, rud atá teoranta do limistéir atá sainithe go cúramach agus ar bhonn sealadach. Rachaidh an Coimisiún i gcomhairle leis na Ballstáit maidir le togra chun na rialacha maidir le státchabhair a oiriúnú ar bhonn sealadach, go dtí deireadh 2025, chun dlús a chur leis agus é a shimpliú a thuilleadh, le ríomhanna níos éasca, nósanna imeachta níos simplithe agus formheasanna brostaithe. Cuideoidh na hathruithe sin freisin leis na Ballstáit tionscadail shonracha a chur i gcrích faoi Phleananna Téarnaimh Náisiúnta a thagann faoina raon feidhme. Tá sé beartaithe ag an gCoimisiún rialacha maidir le státchabhair a oiriúnú feadh cúig ais, faoi réir na gcoinníollacha is gá chun saobhadh ar an Margadh Aonair a theorannú, chun éagothromaíochtaí réigiúnacha breise a sheachaint agus chun comhlíonadh oibleagáidí idirnáisiúnta a áirithiú. Cuirfear ceithre cinn díobh sin chun feidhme tríd an leasú atá beartaithe ar an gCreat Sealadach Géarchéime (TCF), a dhéanfar a chlaochlú go Creat Sealadach Géarchéime agus Aistrithe (TCTF) le haghaidh státchabhrach: 1.Simpliú a dhéanamh ar chabhair do chur in úsáid fuinnimh in‑athnuaite; Le TCF rinneadh an chabhair le haghaidh cur in úsáid fuinnimh in‑athnuaite a shimpliú. Rachadh an dréacht TCTF níos faide, mar seo a leanas: -na forálacha a leathnú chuig na teicneolaíochtaí in‑athnuaite uile (faoi RED II) agus chuig stóráil hidrigine in‑athnuaite agus bithbhreoslaí; -deireadh a chur leis an ngá atá le tairiscintí oscailte le haghaidh teicneolaíochtaí nach bhfuil chomh haibí sin (agus d’fhéadfadh sé nach n‑oibreoidh na tairiscintí chomh maith céanna); agus -síneadh a chur leis na spriocdhátaí chun tionscadail a chur i gcrích. 2.Simpliú a dhéanamh ar chabhair chun próisis thionsclaíocha a dhícharbónú; Le TCF rinneadh an chabhair dícharbonúcháin don earnáil tionsclaíochta a shimpliú cheana. Rachadh TCTF níos faide le roinnt forálacha, amhail: -cabhair a cheadú trí thagairt a dhéanamh do chéatadáin chaighdeánacha na gcostas infheistíochta, bunaithe ar thaithí cásanna — le haghaidh úsáid hidrigine, éifeachtúlacht fuinnimh agus leictriú. -Uasteorainneacha cabhrach níos solúbtha in aghaidh an tairbhí i scéimeanna a chomhlíonann coinníollacha sonracha.

3.Scéimeanna feabhsaithe tacaíochta infheistíochta chun teicneolaíochtaí straitéiseacha glan‑nialasacha a tháirgeadh, lena n‑áirítear an fhéidearthacht cabhair níos airde a dheonú chun an chabhair a fhaigheann iomaitheoirí atá lonnaithe lasmuigh den Aontas le haghaidh tionscadail chomhchosúla a mheaitseáil, agus comhréireacht na cabhrach sin á háirithiú san am céanna; 4.Cabhair níos spriocdhírithe do mhórthionscadail táirgthe nua i slabhraí luacha straitéiseacha glan‑nialasacha, agus bearnaí sa chistiú domhanda á gcur san áireamh.

Bheadh sé d’aidhm ag an dréacht‑TCTF cothrom iomaíochta a áirithiú le dlínsí eile agus laistigh den mhargadh inmheánach, agus é dírithe ar na hearnálacha sin inar sainaithníodh riosca dí‑chomhchruinnithe tríú tír, agus é comhréireach ó thaobh méideanna cabhrach de. Chuirfeadh TCTF ar a gcumas do na Ballstáit scéimeanna a chur i bhfeidhm chun tacú le hinfheistíochtaí nua i saoráidí táirgthe in earnálacha straitéiseacha glan‑nialasacha sainithe, lena n‑áirítear trí shochair chánach. Mhodhnófaí méid na cabhrach atá ceadaithe le déine cabhrach níos airde agus le huasteorainneacha níos airde ar mhéid na cabhrach dá mbeadh an infheistíocht lonnaithe i limistéir fóirithinte, chun rannchuidiú le sprioc an chóineasaithe idir na Ballstáit agus na réigiúin. Bheadh gá le coinníollacha iomchuí chun na rioscaí nithiúla a bhaineann le hatreorú na hinfheistíochta lasmuigh de LEE a fhíorú mar aon le haon bhaol ann go n‑athlonnófaí í laistigh de LEE. Is féidir leis na Ballstáit a ndreasachtaí fioscacha náisiúnta a ailíniú le comhscéim a bhfuil an Coimisiún réidh chun í a ullmhú, agus ar an gcaoi sin comhscéim a chruthú lena gcuirfear trédhearcacht agus intuarthacht níos fearr ar fáil do ghnólachtaí ar fud an Aontais. Ina theannta sin, an chabhair a chuireann tríú tír ar fáil le haghaidh infheistíochtaí tosaigh aonair sna hearnálacha spriocdhírithe céanna atá ábhartha do cheannaireacht teicneolaíochta glan‑nialasaí, bheadh na Ballstáit in ann an chabhair sin a mheaitseáil freisin, faoi réir coinníollacha, amhail a bheith mar chuid de chomhar iltíre, agus iarmhairtí dearfacha ábhartha ó Bhallstát go chéile agus aird ar leith á tabhairt ar limistéir fóirithinte. Leis an gcabhair sin, ba cheart aghaidh a thabhairt ar na rioscaí a bhfuil bunús leo go ndéanfaí infheistíochtaí áirithe a atreorú i bhfabhar tríú tíortha lasmuigh de LEE, agus níor cheart go n‑éascódh sí athlonnú gníomhaíochtaí táirgthe idir Ballstáit. Bheadh an chabhair teoranta don mhéid is gá chun go dtarlódh an tionscadal sa LEE. Leanfaidh an Coimisiún de bheith tiomanta do nósanna imeachta tapa faoi TCTF, mar atá cheana féin i gcás cabhrach a formheasadh faoin gCreat Sealadach Géarchéime, a raibh meántréimhse fhormheasta 19 lá ann ina leith. 5.Tairseacha fógartha do státchabhair sna réimsí sin a mhéadú go suntasach Déanfaidh an Coimisiún na rialacha maidir le státchabhair i dtaca leis an gcúigiú ais sin a oiriúnú trí athbhreithniú breise a dhéanamh ar Rialachán Ginearálta na Blocdhíolúine maidir leis an gComhaontú Glas. Sa bhreis ar na forálacha a bhaineann le tionscadail IPCEI (féach thíos), thabharfadh sé sin níos mó solúbthachta do na Ballstáit chun an méid seo a leanas a dhéanamh: -tacú le bearta i bpríomhearnálacha, amhail hidrigin, gabháil agus stóráil carbóin, feithiclí astaíochtaí nialasacha agus feidhmíocht fuinnimh foirgneamh, trí na tairseacha lena spreagtar fógra don Choimisiún a mhéadú a thuilleadh. -raon feidhme na cabhrach infheistíochta le haghaidh bonneagair athluchtaithe agus athbhreoslaithe a mhéadú, -cabhair oiliúna le haghaidh scileanna a éascú a thuilleadh. Sa lá atá inniu ann, tá cúig Thionscadal Tábhachtacha ar mhaithe le Leas na hEorpa i gCoitinne (IPCEI) ag an Aontas, tionscadail mhóra forbartha atá déanta ag roinnt Ballstát chun teicneolaíochtaí nua a chistiú i réimsí straitéiseacha, agus iarmhairtí dearfacha láidre acu thar theorainneacha agus don nuálaíocht, d’oibrithe agus do chustaiméirí: ceann amháin i micrileictreonaic, dhá cheann i gcadhnraí agus dhá cheann i hidrigin, agus níos mó tionscadal á n‑ullmhú. Má bhíonn tacaíocht phoiblí ann chun EUR 18 mbilliún a chur ar fáil le haghaidh IPCEInna formheasta, tá coinne leis go gcuirfear EUR 36 bhilliún breise ar fáil d’infheistíochtaí príobháideacha, is é sin toisc ghiarála de 2. Chun dlús a chur le cur i bhfeidhm céimneach tionscadal nua, déanfar formheas na dtionscadal a bhaineann le IPCEI a chuíchóiriú agus a shimpliú a thuilleadh; ·Le cód dea-chleachtas le haghaidh dearadh trédhearcach, cuimsitheach agus níos tapa IPCEInna, beifear in ann measúnú cuíchóirithe a dhéanamh agus tá sé le formhuiniú ag na Ballstáit agus ag an gCoimisiún in earrach na bliana seo. ·Tá an Coimisiún ag ullmhú freisin chun dlús a chur le cur chun feidhme tionscadal nuálach níos lú a bhaineann le IPCEI, go háirithe ag fiontair bheaga agus mheánmhéide, trí thairseacha fógartha níos airde agus trí dhéine cabhrach níos mó faoin Rialachán Ginearálta na Blocdhíolúine. 2.2.2 Cistiú ón Aontas Chun tacú leis an aistriú lena mbainfear amach cuspóirí glan‑nialasacha an Aontais agus spriocanna REPowerEU le foinsí éagsúlaithe agus soláthairtí slána, beidh ar an Aontas leanúint de bheith ag brath ar thionscal glan‑nialasach iomaíoch. Tá gá le hinfheistíochtaí níos mó faoi 2030 i monarú teicneolaíochtaí glan‑nialasacha i bhfianaise spriocanna uaillmhianacha an Aontais agus iomaíocht idirnáisiúnta. Tá difríochtaí tábhachtacha ann laistigh den Aontas ó thaobh tacaíocht ó na Ballstáit de. Cé gur leithdháileadh 0.57 % de OTI an Aontais in 2020 chun tacú le foinsí in‑athnuaite fuinnimh, leithdháil tír amháin beagnach 1 % dá OTI agus chaith deich dtír eile níos lú ná leath mheán an Aontais, mar shampla. Chun ilroinnt an Mhargaidh Aonair mar gheall ar leibhéil éagsúla tacaíochta náisiúnta a sheachaint, an t‑aistriú glas ar fud an Aontais ina iomláine a éascú, géarú ar na héagothromaíochtaí réigiúnacha a sheachaint agus aghaidh a thabhairt ar an mbearna idir an cistiú atá ar fáil faoi láthair agus na riachtanais mhaoinithe chun an tionscal glan‑nialasach a mhéadú, ní mór dúinn dlús a chur le cistiú an Aontais freisin. In éineacht le Plean Tionsclaíochta an Chomhaontaithe Ghlais, leanfaidh buiséad an Aontais de bheith ag rannchuidiú le cistiú spriocdhírithe tapa thionscal glan‑nialasach an Aontais. Is é REPowerEU an uirlis thiomnaithe atá againn, agus cuirtear borradh faoi le cistí eile an Aontais. Leanfaidh an Coimisiún de thacaíocht a thabhairt do na Ballstáit chun athchóirithe a cheapadh, a fhorbairt agus a chur chun feidhme agus chun cumas riaracháin na mBallstát a neartú chun cur chun feidhme éifeachtach an chistithe a áirithiú. REPowerEU

A bhuí leis an gcomhaontú ar thángthas air ag deireadh 2022, méadófar an tacaíocht ón Aontas don aistriú leis an gcistiú breise a thugann tionscnamh REPowerEU do RRF: beidh deontais bhreise RRF (EUR 20 billiún) ar fáil do na Ballstáit chun glasú na tionsclaíochta a chur chun cinn, chun tacú le tionscadail tionscail ghlan‑nialasacha an Aontais, agus chun cabhrú le tionscail dianfhuinnimh i bhfianaise praghsanna arda fuinnimh. Beidh na Ballstáit in ann deontais Chúlchiste Coigeartaithe Brexit (EUR 5.4 billiún) a thiomnú do na cuspóirí sin freisin. Ina theannta sin, beidh siad in ann na hiasachtaí RRF (EUR 225 bhilliún) atá fágtha agus ag a bhfuil réamh‑mhaoiniú suntasach a úsáid le haghaidh na n‑infheistíochtaí agus na n‑athchóirithe sin . Chun cabhrú leis na Ballstáit RRF agus a chomhpháirt REPowerEU a chur chun feidhme, d’fhoilsigh an Coimisiún an Treoir maidir le Pleananna Téarnaimh agus Athléimneachta inniu. Tugann an Treoir solúbthacht chun na pleananna a chur in oiriúint don chomhthéacs reatha, agus chun caibidlí REPowerEU a ullmhú. Aithníonn sí saincheisteanna a eascraíonn as suaitheadh ar shlabhraí soláthair, praghsanna fuinnimh agus boilsciú agus cuireann sí réitigh éifeachtacha ar fáil do na Ballstáit chun uaillmhian na bpleananna tosaigh a choinneáil. Molann an Coimisiún go láidir do na Ballstáit bearta simplí éifeachtacha a chur san áireamh ina RRPanna modhnaithe chun tacaíocht láithreach a thabhairt do chuideachtaí agus borradh a chur faoina n‑iomaíochas: ·(i) ionaid ilfhreastail chun foinsí in‑athnuaite fuinnimh agus tionscadail ghlan‑nialasacha a fhormheas ar mhaithe le luathú, digitiú agus cuíchóiriú na bpróiseas chun na formheasanna agus na ceadanna is gá a fháil chun tionscadail teicneolaíochta ghlan‑nialasacha a thógáil agus a oibriú; mar aon le neartú tiomnaithe ar an acmhainneacht riaracháin chun deireadh a chur le scrogaill riaracháin maidir le ceadú;(ii) buntáistí cánach nó cineálacha eile tacaíochta d’infheistíochtaí a dhéanann gnólachtaí i dtaca le teicneolaíochtaí glan‑nialasacha glasa, is é sin creidmheas cánach, dímheas luathaithe nó fóirdheontas a bhaineann le sócmhainní infheistíochta glasa a fháil nó a fheabhsú; ·(iii) agus infheistíocht a dhéanamh chun na scileanna is gá don aistriú tionsclaíoch sin a thabhairt don lucht saothair. Tacóidh Grúpa an Bhainc Eorpaigh Infheistíochta (BEI) le cuspóirí uile Phlean RePowerEU a bhaint amach le hiasachtaí agus cothromas breise. Leanfaidh an Coimisiún agus Grúpa BEI de bheith ag obair le chéile chun a fhiosrú conas a d’fhéadfadh Grúpa BEI dlús a chur lena theicneolaíocht ghlan agus lena ghníomhaíochtaí eile a rannchuidíonn leis an gComhaontú Glas. An Clár InvestEU Tá an Clár InvestEU oiriúnach i leith borradh a chur faoi infheistíochtaí glan‑nialasacha san Aontas. Is é InvestEU ionstraim an Aontais chun infheistíochtaí príobháideacha i réimsí tosaíochta an Aontais a thionscnamh. Trí BEI, CEI, BEAF agus 14 chomhpháirtí cur chun feidhme eile, tacaíonn an tAontas le hinfheistíochtaí poiblí agus príobháideacha i nuálaíocht ghlan‑nialasach teicneolaíochta agus thionsclaíoch. Samplaí de thionscadail ar féidir tacú leo is ea TFN na dteicneolaíochtaí ceallraí, athchúrsáil amhábhar criticiúil, gléasraí taispeána chun ábhair a mhonarú i slabhra soláthair ceallraí feithiclí leictreacha, teicneolaíochtaí tiomána hidrigine, gléasraí nuálacha bithbhreoslaí ardfhorbartha, trealamh teicneolaíochta monaraíochta ardfhorbartha i bpróiseáil cruach. Is féidir le InvestEU níos mó ná EUR 372 bhilliún de mhaoiniú a shlógadh — maoiniú poiblí, ach maoiniú príobháideach den chuid is mó — trí thacaíocht EUR 26.2 billiún a thabhairt do ráthaíocht bhuiséadach an Aontais. Go dtí seo, tá comhaontuithe ráthaíochta InvestEU sínithe ag an gCoimisiún ar fiú EUR 21 bhilliún san iomlán iad. Ar bhonn na gcomhaontuithe ráthaíochta sin, tá comhaontuithe ráthaíochta InvestEU sínithe cheana féin ag CEI le 48 n‑idirghabhálaí airgeadais ó 19 mBallstát le haghaidh iasacht EUR 2.3 billiún le haghaidh FBManna Eorpacha agus cuideachtaí meánchaipitlithe beaga, agus tá 54 chomhaontú déanta aige le cistí ó 14 Bhallstát le haghaidh infheistíochtaí cothromais ar fiú EUR 1.9 billiún iad. Samplaí d’infheistíochtaí a fhaigheann tacaíocht ó BEI agus CEI i réimse na teicneolaíochta glaine: ·Infheistíocht EUR 37 milliún ó BEI i monarcha táirgeachta taispeána tráchtála p-CAM (ábhar gníomhach catóide réamhtheachtach). Úsáidtear p-Cam i slabhra soláthair ceallraí feithiclí leictreacha (cealla ceallraí ian litiam ardteicneolaíochta). ·Iasacht EUR 315 mhilliún ó BEI do chomhfhiontar le haghaidh forbairtí teicneolaíochta agus táirgí i dteicneolaíochtaí tiomána gluaisteán hidrigine, agus i gcórais sábháilteachta ghníomhacha. ·Infheistíocht EUR 32 mhilliún ó BEI chun tacú le tionscadail T & F de chuid cuideachta monaraíochta i dteicneolaíochtaí leictriúcháin le haghaidh innealra talmhaíochta agus córais tarchurtha cumhachta do tharracóirí agus feithiclí easbhóthair. ·Ráthaíocht EUR 101 milliún ó CEI le haghaidh ciste chun tacú le cuideachtaí teicneolaíochta luathchéime (caipiteal fiontraíochta), cuideachtaí tionsclaíocha a bhfuil poitéinseal ard fáis acu; agus cuideachtaí in earnáil an dícharbónaithe (tionscadail fuinnimh in‑athnuaite agus cuideachtaí inbhuanaitheachta). ·Iasacht EUR 125 milliún le haghaidh saoráid táirgthe úrnua le haghaidh ábhair chatóide. Soláthrófar na hábhair chatóide do mhonaróirí ceallraí ian litiam ardteicneolaíochta a úsáidtear den chuid is mó i bhfeithiclí leictreacha. Chun a áirithiú go mbainfear amach cuspóirí Phlean Tionsclaíoch an Chomhaontaithe Ghlais, ba cheart nósanna imeachta InvestEU a shimpliú, agus a tháirgí a ailíniú leis na riachtanais atá ann faoi láthair. Is gá comhaontuithe ráthaíochta agus táirgí airgeadais a ailíniú leis an gcreat státchabhrach athbhreithnithe, agus le forálacha sonracha GBER déanfar gnéithe státchabhrach a shimpliú go mór d’urranna náisiúnta in InvestEU. Leanfaidh an Coimisiún de bheith ag obair le BEI, le banc an Aontais, agus le comhpháirtithe eile chun aghaidh a thabhairt go héifeachtúil tráthúil ar riachtanais mhaoinithe tionscadal tosaíochta, amhail IPCEInna. Tá tús áite á thabhairt do chistiú trí InvestEU, ós rud é gur ó NextGenerationEU a thagann an chuid is mó den chistiú. Faoi dheireadh 2023, ní mór EUR 14.83 billiún de ráthaíocht an Aontais a ghealladh, rud a fhágfaidh nach mbeidh ach EUR 11.37 billiún ann le haghaidh na tréimhse 2024-2027. San am céanna, is féidir a bheith ag súil le méadú mór ar an éileamh ar thacaíocht ó InvestEU, i bhfianaise na gcoinníollacha incháilitheachta athbhreithnithe dá bhforáiltear faoin gCreat Sealadach Géarchéime agus Aistrithe atá ar na bacáin. Go háirithe, dá gcuirfí deireadh leis na teorainneacha airgeadais atá ann faoi láthair ar thionscadail mhonaraíochta sna réimsí a chumhdaítear leis an gCreat Sealadach Géarchéime agus Aistrithe, thiocfadh méadú ar an éileamh agus ar an úsáid a bhainfeadh comhpháirtithe cur chun feidhme as ráthaíocht AE. Dá bhrí sin, tá measúnú á dhéanamh ag an gCoimisiún ar an gcaoi a bhféadfaí an cistiú foriomlán le haghaidh InvestEU a mhéadú, go háirithe le haghaidh na tréimhse 2024 go 2027.

An Ciste Nuálaíochta Leis an gCiste Nuálaíochta tacaítear le forbairt agus imscaradh den chéad scoth i gcás teicneolaíochtaí agus réitigh lena ndícharbónaítear tionscail dianfhuinnimh, lena gcuirtear borradh faoi fhuinneamh in‑athnuaite agus stóráil fuinnimh (lena n‑áirítear ceallraí agus hidrigin) agus lena neartaítear slabhraí soláthair glan‑nialasacha trí thacú le monarú comhpháirteanna criticiúla le haghaidh ceallraí, fuinneamh gaoithe agus gréine, leictrealóirí, breosla-chealla agus teaschaidéil. Le linn na ndeich mbliana sin, beidh tuairim agus EUR 40 billiún ar fáil faoin gCiste Nuálaíochta. Leis an Treoir maidir leis an gCóras Trádála Astaíochtaí athbhreithnithe agus uasghrádaithe, mar a comhaontaíodh i ndeireadh 2022 mar chuid den phacáiste ‘Oiriúnach do 55’, is féidir leis an gCiste Nuálaíochta 100 % den bhearna chistiúcháin a fhóirdheonú, tríd an tairiscint iomaíoch, chun imscaradh agus monaraíocht teicneolaíochta glaine a uas‑scálú. Dá bhrí sin, is féidir leis an gCiste Nuálaíochta feidhmiú mar ionad ilfhreastail Eorpach i gcás na tacaíochta sin, rud a laghdóidh na deacrachtaí atá ag infheisteoirí sruthanna éagsúla ioncaim agus foinsí éagsúla cistiúcháin a chruachadh. Seolfaidh an Coimisiún an chéad cheant — nó an chéad tairiscint iomaíoch — i bhfómhar 2023 chun tacú le táirgeadh hidrigine in‑athnuaite. Gheobhaidh buaiteoirí an cheant sin préimh sheasta le haghaidh gach kg hidrigine in‑athnuaite a tháirgfear ar feadh 10 mbliana. Beidh an tionchar céanna aige sin agus a bheidh ag an gcreidmheas cánach táirgthe in Acht um Laghdú Boilscithe na Stát Aontaithe, agus is é an difríocht a bheidh ann go bhfágfaidh an phréimh, bunaithe ar na tairiscintí a fuarthas, go mbeidh tacaíocht ón Aontas éifeachtach ó thaobh costais de, tapa agus éadrom ó thaobh riaracháin de. Fógrófar téarmaí agus coinníollacha maidir leis an gcéad cheant píolótach sin, ag a mbeidh buiséad táscach EUR 800 milliún, i Meitheamh 2023. Tar éis an cheant phíolótaigh sin beidh ceantanna breise nó cineálacha eile tacaíochta do tháirgeadh agus d’úsáid hidrigine ann a chuirfidh le spriocanna hidrigine REPowerEU, agus ar an gcaoi sin cumhdófar cuid intíre an Aontais den Bhanc Hidrigine. Chun cur leis taithí sin a thuilleadh, tá sé i gceist ag an gCoimisiún an sásra tairisceana iomaíoch nua a leathnú chun méadú a dhéanamh ar mhonarú comhpháirteanna le haghaidh fuinneamh gréine agus gaoithe, ceallraí agus leictrealóirí, bunaithe ar anailís ar riachtanais earnálacha glan‑nialasacha an Aontais, ar mhéid an mhargaidh, agus ar phíblíne tionscadal a d’fhéadfadh a bheith ann. Chomh maith leis sin, bheadh tacaíocht an Chiste Nuálaíochta ann i bhfoirm fóirdheontais táirgeachta, in ionad sciar 60 % den chostas ábhartha arb é cleachtas reatha an Chiste é. Tiocfaidh méadú ar ioncam chóras trádála astaíochtaí an Aontais sna blianta amach romhainn. Ioncam náisiúnta nach mór do na Ballstáit a úsáid chun gníomhú ar son na haeráide a bheidh sa chuid is mó den mhéid sin. Molann an Coimisiún do na Ballstáit sciar den ioncam sin a chaitheamh chun uas‑scálú a dhéanamh ar mhonarú teicneolaíochtaí glan‑nialasacha. D’fhéadfadh sciar d’ioncam méadaithe ETS a bheith ina bhonn taca freisin do threisiú ar mhodh glan‑nialasach éifeachtúil de chuid an Aontais, amhail an Ciste Nuálaíochta. Dá bhrí sin, tá cuid mhór cistí ar fáil, atá dírithe den chuid is mó ar nuálaíocht agus ar imscaradh. Tá an Coimisiún ag féachaint ar bhealaí chun maoiniú coiteann níos fearr a bhaint amach ar leibhéal an Aontais chun tacú le hinfheistíochtaí i monarú teicneolaíochtaí glan‑nialasacha, bunaithe ar mheasúnú leanúnach ar riachtanais infheistíochta Beidh sé ríthábhachtach cur chuige cuimsitheach Eorpach a bhaint amach chun an Margadh Aonair a chosaint ar ilroinnt agus chun sineirgí agus scála uasta a bhaint amach. Oibreoidh an Coimisiún leis na Ballstáit sa ghearrthéarma, ag díriú ar na hionstraimí thuasluaite — REPowerEU, InvestEU agus an Ciste Nuálaíochta — ar réiteach idirlinne chun tacaíocht thapa spriocdhírithe a chur ar fáil sna háiteanna is mó a bhfuil gá léi, mar chomhlánú ar na hathruithe sealadacha spriocdhírithe ar státchabhair atá leagtha amach thuas. Cé gur féidir nach bhfuil oibríochtú na ngnéithe éagsúla sin ag teacht san am céanna, táimid tiomanta don chur chuige cuimsitheach Eorpach sin a chur i gcrích. Maidir leis an meántéarma, tá sé beartaithe ag an gCoimisiún freagra struchtúrach a thabhairt ar na riachtanais infheistíochta, trí Chiste Ceannasachta Eorpach a mholadh i gcomhthéacs an athbhreithnithe ar an gcreat airgeadais ilbhliantúil roimh shamhradh 2023. Is é an aidhm atá ann go leanfaidh an Eoraip de bheith chun tosaigh maidir le teicneolaíochtaí criticiúla agus teicneolaíochtaí atá ag teacht chun cinn atá ábhartha don aistriú glas agus don aistriú digiteach, ó theicneolaíochtaí a bhaineann leis an ríomhaireacht, lena n‑áirítear micrileictreonaic, ríomhaireacht chandamach, agus intleacht shaorga, go biteicneolaíocht agus bithmhonarú agus teicneolaíochtaí glan‑nialasacha. Cuirfidh an ionstraim struchtúrach sin leis an taithí a fuarthas ar thionscadail iltíre chomhordaithe faoi IPCEInna agus féachfaidh sí le rochtain na mBallstát uile ar thionscadail den sórt sin a fheabhsú, agus ar an gcaoi sin déanfar comhtháthú agus an Margadh Aonair a chosaint ar rioscaí a eascraíonn as infhaighteacht éagothrom státchabhrach. Oibreoidh an Coimisiún leis na Ballstáit agus an Ciste Ceannasachta á cheapadh aige chun a áirithiú go dtabharfaidh sé aghaidh ar a riachtanais gach ceann acu. 2.2.3 Cistiú príobháideach Na hinfheistíochtaí is gá don aistriú glan‑nialasach, ní mór a bhformhór mór a fháil as cistiú príobháideach. Is féidir go ndéanfaidh cistiú poiblí infheistíochtaí príobháideacha a phlódú isteach, ach ní leor é chun riachtanais na bearna infheistíochta a dhúnadh. Le haghaidh claochlú glan‑nialasach rathúil, teastaíonn méideanna ollmhóra maoinithe ón earnáil phríobháideach go háirithe, maoiniú a thiomsófar trí mhargaí caipitil ó raon leathan infheisteoirí, lena n‑áirítear infheisteoirí miondíola beaga chomh maith le cinn mhóra institiúideacha. Dá bhrí sin, tá margaí caipitil dea-fheidhmiúla agus an creat airgeadais inbhuanaithe fíor-riachtanach. Ní mór don Aontas a áirithiú gur féidir lena mhargaí caipitil tacú leis an méid agus leis an éagsúlacht cistiúcháin is gá le haghaidh chuideachtaí an Aontais, go háirithe i ndeighleoga straitéiseacha tionsclaíocha. Ní mór don Aontas dlús a chur lena chuid iarrachtaí Aontas na Margaí Caipitil (CMU) a chruthú. Tá sé d’aidhm ag Aontas na Margaí Caipitil méid na margaí caipitil aonair agus a gcomhtháthú trasteorann a mhéadú chun feabhas a chur ar dheiseanna maoiniúcháin agus infheistíochta do dhaoine aonair agus do chuideachtaí, lena n‑áirítear iad siúd atá ag feidhmiú in earnáil na teicneolaíochta glaine. Dá mbeadh margadh aonair caipitil níos doimhne agus fíor-chomhtháite ann, bheadh sé d’acmhainn ag cuideachtaí de chuid an Aontais iad féin a mhaoiniú, uas‑scálú a dhéanamh agus spleáchas níos lú ar mhaoiniú na mbanc a bhaint amach agus maoiniú a fháil chun an t‑aistriú glas a bhainistiú. Dá bhrí sin, is rannchuidiú ríthábhachtach é Aontas na Margaí Caipitil a chur chun cinn le cuspóirí polaitiúla an Choimisiúin maidir le hiomaíochas domhanda glas agus digiteach gnólachtaí Eorpacha agus neamhspleáchas straitéiseach oscailte an Aontais. Chun margadh caipitil lán‑chomhtháite san Aontas a bhaint amach, tá gá le huaillmhian agus tiomantas níos mó ó na príomhpháirtithe leasmhara uile chun teacht ar chomhaontú go pras maidir leis na tograí reachtacha ón gCoimisiún lena gcuirtear chun feidhme Plean Gníomhaíochta 2020 maidir le hAontas na Margaí Caipitil. Tacaíonn creat airgeadais inbhuanaithe an Aontais le hiarrachtaí infheisteoirí agus gnólachtaí a n‑infheistíochtaí a mhéadú, infheistíochtaí a bheadh ailínithe le spriocanna an Chomhaontaithe Ghlais don Eoraip. Tacóidh beartais airgeadais inbhuanaithe an Aontais leis an aistriú glas trí chistiú príobháideach do thionscadail ghlasa agus do chuideachtaí glasa a dhéanamh níos fusa agus níos tarraingtí, mar a mheabhraítear sa Straitéis maidir le Maoiniú Inbhuanaithe Athnuaite .

2.3.Scileanna a Fheabhsú Ní mór an t‑aistriú glas a bheith dírithe ar an duine agus a bheith cuimsitheach chun torthaí cothroma córa a áirithiú, chun poist ardcháilíochta a ghiniúint agus chun ach bhfágfar aon duine ar lár. Bhí 4.5 milliún post glas sa gheilleagar Eorpach in 2019, i dtaca le 3.2 milliún in 2000. Cuirfidh an t‑aistriú glas leis na héilimh ar scileanna nua ar gach leibhéal, sa chaoi go bhfuil gá le huas‑sciliú agus athsciliú mórscála an lucht saothair. Measann tionscal na gceallraí amháin go mbeidh 800 000 oibrí breise de dhíth air faoi 2025. Sna deich mbliana amach romhainn, beidh dianiomaíocht ann ó thaobh buanna de. Beidh táirgiúlacht ár dtionscal, rathúnas ár sochaí agus ár gcumas na cuspóirí glan‑nialasacha a bhaint amach ag brath ar ár gcumas oibrithe a choinneáil agus a mhealladh. Sin an fáth nach mór an tríú colún de Phlean Tionsclaíoch an Chomhaontaithe Ghlais a dhíriú ar scileanna — idir ghlas agus digiteach, ar gach leibhéal agus ar gach duine, agus cuimsiú na mban agus na ndaoine óga i gcroílár an Phlean. Tá an‑éileamh ar thallann ann. Tá méadú faoi dhó tagtha ar ghanntanais lucht saothair, mar atá léirithe ar an ráta folúntais, in earnálacha a mheastar a bheith ríthábhachtach don aistriú glas idir 2015 agus 2021 agus tá méadú ag teacht ar an éileamh atá ar scileanna teicniúla an aistrithe ghlais. Ós rud é go meastar go gcuirfeadh idir 35 % agus 40 % de na poist go léir leis an aistriú déach, go mbeadh riachtanais scileanna teicniúla — lena n‑áirítear riachtanais dhigiteacha — agus leibhéil oideachais sa gheilleagar glas os cionn acmhainn an gheilleagair ghlais ar an iomlán. Tá táirgiúlacht fhoriomlán an lucht saothair níos airde sna hearnálacha glasa, mar shampla táirgiúlacht in earnáil an fhuinnimh ghlain atá thart ar 20 % níos airde ná ar an meán ar fud an gheilleagair, rud a fhágann go bhfuil scileanna glasa níos tábhachtaí fós don rathúnas a bheidh ann amach anseo. Tá beart á dhéanamh ag an Aontas chun aghaidh a thabhairt ar na dúshláin a bhaineann le scileanna a bhaineann leis an aistriú glas agus leis an aistriú digiteach araon trína chreat uileghabhálach — an Clár Oibre Scileanna don Eoraip, clár a bhfuil sé féin agus Limistéar Eorpach Oideachais a reáchtáil i gcomhar le chéile. Tacaíonn an Comhshocrú Eorpach um Scileanna, a shlánaigh dhá bhliain le déanaí, le 14 chomhpháirtíocht mhórscála in éiceachórais thionsclaíocha na hEorpa, rud a chabhraíonn leo na scileanna is gá a thabhairt don lucht saothair chun aistriú i dtreo geilleagar digiteach neodrach ó thaobh carbóin de. Rud a chuireann na comhpháirtíochtaí chun cinn is ea gníomhaíocht chomhordaithe a dhéanann cuideachtaí, oibrithe, údarás poiblí, comhpháirtithe sóisialta, soláthraithe oideachais agus oiliúna agus seirbhísí fostaíochta chun cinn. Chláraigh os cionn 1,000 comhalta go dtí seo, cuideachtaí móra ilnáisiúnta, fiontair bheaga agus mheánmhéide, soláthraithe oiliúna áitiúla, agus comhlachais tráchtála ina measc. I dteannta a chéile, gheall siad go gcabhróidh siad le 6 mhilliún duine a uas‑sciliú agus a athsciliú. Ina theannta sin, tá an Fóram Tionsclaíoch um Fhuinneamh Glan tiomanta do dhlús a chur le hiarrachtaí agus le hinfheistíochtaí i bhforbairt scileanna. Leis an bPlean Gníomhaíochta don Oideachas Digiteach, leis an Deacáid Dhigiteach agus leis an Idirphlé Struchtúrtha maidir leis an Oideachas Digiteach agus Scileanna a bhí ar siúl in 2022, réitíodh an bealach le dlús a chur le gníomhaíochtaí chun córais oideachais a athchóiriú agus chun bunscileanna digiteacha agus ardscileanna digiteacha a sholáthar ar fud an gheilleagair agus i gcás gach aoise. Is pointe tosaigh láidir é sin chun a áirithiú gur féidir leis an tsochaí agus le gnólachtaí araon scileanna digiteacha a úsáid chun acmhainní nádúrtha a úsáid ar bhealach níos beaichte agus níos éifeachtúla, chun tionchar níos dearfaí a imirt ar an gcomhshaol. Sa Teachtaireacht le déanaí maidir le leas a bhaint as buanna i réigiúin na hEorpa, tacaítear le beartais chun cabhrú leis na scileanna is gá le haghaidh an aistrithe ghlais a shealbhú agus a fhorbairt i réigiúin uile an Aontais. Is deis uathúil í Bliain Eorpach na Scileanna 2023 ó thaobh fhorbairt na scileanna a bhfuil gá leo chun go mbeidh rath ar dhuine i ngeilleagar atá ag athrú go tapa agus chun dlús a chur leis na hiarrachtaí. Is mithid don Aontas agus do na Ballstáit a bheith níos dána agus níos uaillmhianaí chun athruithe céime a dhéanamh ar chlár oibre an oideachais agus na scileanna, agus chun na deiseanna atá curtha i láthair i gcreat an Aontais a chur chun feidhme: ·Tá an Coimisiún ag obair i gcomhar leis na Ballstáit chun spriocanna agus táscairí a leagan síos i leith faireachán a dhéanamh ar sholáthar agus ar éileamh i scileanna agus i bpoist sna hearnálacha atá ábhartha don aistriú glas. Tá bearna inscne fós i réim in earnáil na dteicneolaíochtaí glan‑nialasacha. Mar shampla, tá mná faoi ghannionadaíocht i bhforéimsí gairmoideachais agus ardoideachais i bhforéimsí Eolaíochta, Teicneolaíochta, Innealtóireachta agus Matamaitice (STEM) atá an‑ábhartha d’earnáil an fhuinnimh. In earnáil na bhfoinsí in‑athnuaite, níl trian den lucht saothair ina mná, mar sin tá deis shoiléir ann leas a bhaint as tallann na mban ansin. ·Tá an Coimisiún ag obair i gcomhar leis na Ballstáit agus le hearnáil an ardoideachais chun an straitéis Eorpach um ollscoileanna a chur chun feidhme, straitéis a bhfuil ról lárnach aici maidir le scileanna a sheasfaidh an aimsir a áirithiú. Cuireann an tAontas tacaíocht mhór airgeadais ar fáil chun na críche sin, lena n‑áirítear trí thionscnamh Erasmus+ na nOllscoileanna Eorpacha (EUR 1.1 billiún). ·Ina theannta sin, ní mór dúinn an tallann is fearr a mhealladh chun na hEorpa, go háirithe san Eolaíocht, sa teicneolaíocht, san innealtóireacht agus sa mhatamaitic (STEM). Ní mór dúinn conairí nua a oscailt do mhic léinn agus taighdeoirí idirnáisiúnta STEM le teacht chun na hEorpa. ·Bunófar comhpháirtíocht scileanna ar mórscála le haghaidh fuinneamh in‑athnuaite ar tír mór faoin gComhshocrú do Scileanna faoi mhí Feabhra 2023. Sainaithneofar sa chomhpháirtíocht gealltanais agus spriocanna agus forbrófar fís de riachtanais nithiúla uas‑scilithe agus athscilithe d’earnáil an fhuinnimh in‑athnuaite san Eoraip. ·Bunófar comhpháirtíocht scileanna Teaschaidéal faoi dheireadh na bliana seo agus tá iarrachtaí á ndéanamh chun comhpháirtíocht scileanna a chruthú maidir le héifeachtúlacht fuinnimh. ·Agus é múnlaithe ar Acadamh na Comhghuaillíochta Eorpaí Ceallraí, molfaidh an Coimisiún Acadaimh an Tionscail Ghlan‑Nialasaigh a bhunú chun cláir uas‑scilithe agus athscilithe a chur i bhfeidhm de réir a chéile i dtionscail atá straitéiseach i leith an aistrithe ghlais, amhail amhábhair, hidrigin agus teicneolaíochtaí gréine. Tionscnóidh an Coimisiún Acadamh chun cúrsaí oiliúna ar líne agus as líne a thairiscint i leith tógáil inbhuanaithe agus iad dírithe ar úsáid ábhar bithbhunaithe, ar chiorclaíocht agus ar theicneolaíochtaí digiteacha. Trí scileanna a bhailíochtú, mar aon le hiarrachtaí tacú le haitheantas cáilíochtaí ar fud na mBallstát agus ó thríú tíortha, chomh maith le beartais maidir le soghluaisteacht an lucht saothair, is féidir éascú a dhéanamh ar scileanna daoine a mheaitseáil le riachtanais na bhfostóirí. Foghlaimíonn daoine ar bhealaí éagsúla agus i gcomhthéacsanna éagsúla lasmuigh de struchtúir fhoirmiúla oideachais agus oiliúna. Chun tacú leis sin: ·Mar chuid de Chlár Oibre Scileanna an Aontais, éascóidh an Coimisiún aitheantas cáilíochtaí. Is féidir go mbeidh ‘mear-rian’ go haitheantas ina chuid de sin agus go laghdófar an t‑ualach riaracháin trí thacú leis an bhfíordheimhniú a dhéanann fostóirí ar cháilíochtaí agus soláthraithe oiliúna. ·Déanfaidh an Coimisiún a mhachnamh freisin ar conas cur chuige ‘tús áite do Scileanna’ a chomhcheangal lena n‑aithneofar na scileanna iarbhír agus na cineálacha cur chuige atá ann cheana bunaithe ar cháilíochtaí, ar mhaithe le saoránaigh shoghluaiste an Aontais agus náisiúnaigh tríú tír. ·Go háirithe, chun tallann a mhealladh ó áiteanna lasmuigh den Aontas, tá cur chuige atá bunaithe ar scileanna á scrúdú ag an gCoimisiún chun rochtain náisiúnach tríú tír ar mhargaí saothair an Aontais a éascú in earnálacha tosaíochta trí Linn Tallann de chuid an Aontais a fhorbairt agus togra a thíolacadh maidir le haitheantas a thabhairt do cháilíochtaí náisiúnach tríú tír. Is féidir tuilleadh a dhéanamh chun cuidiú le daoine scileanna nua a shealbhú. Tá creataí beartais láidre ag an Aontas chun tacaíocht airgeadais a thabhairt d’fhorbairt scileanna, ina bhfuil Moltaí ón gComhairle lena dtacaítear le roinnt athchóirithe scileanna i réimsí na gcuntas foghlama aonair agus na micridhintiúr, maidir le printíseachtaí ardchaighdeáin agus éifeachtacha agus leis an ngairmoideachas agus leis an ngairmoiliúint. Chun go mbeidh torthaí nithiúla ar na hathchóirithe beartais sin ar bhealach comhordaithe ar fud na hEorpa, tá gá le cistiú poiblí agus príobháideach araon chun ailíniú a dhéanamh, lena bhféadfaí na nithe seo a leanas a áireamh:

·Méadófar uasteorainn an Rialachán Ginearálta na Blocdhíolúine le haghaidh cabhair do FBManna i gcomhair oiliúna ó EUR 2 mhilliún go EUR 3 mhilliún. ·Déanfar bearta lena gcuirfear deiseanna ar fáil d’oibrithe scile mar chuid de IPCEI san áireamh agus measúnú á dhéanamh ar chomhlíontacht na dtionscadal sin ó thaobh státchabhrach de . ·Chun infheistíocht mhéadaithe in oiliúint i leith teicneolaíochtaí glan‑nialasacha nua agus i bpróisis táirgthe nua a spreagadh, féachfaidh an Coimisiún ar an gcaoi a láimhseálann cuideachtaí caiteachas ar oiliúint mar infheistíocht seachas mar chostas nó mar chostas oibriúcháin. Tá cistiú ón Aontas ar fáil freisin. Leis an gCreat Airgeadais Ilbhliantúil 2021-2027 agus le NextGenerationEU, tacaítear le hinfheistíochtaí tuairim agus EUR 64.8 billiún in oiliúint, in athsciliú agus in uas‑sciliú. As na EUR 64.8 billiún sin, is é an beartas comhtháthaithe, trí Chiste Sóisialta na hEorpa + (CSE+), an phríomhionstraim de chuid an Aontais chun tacú le hinfheistíochtaí i scileanna agus tá EUR 5.8 billiún á chur ar fáil le haghaidh scileanna glasa agus poist ghlasa. Comhlánaíonn Ciste Forbraíochta Réigiúnaí na hEorpa (CFRE) CSE+ le hinfheistíochtaí i scileanna, in oideachas agus in oiliúint, lena n‑áirítear i mbonneagair. Tacaíonn an Sásra um Aistriú Cóir (JTM) le hoiliúint agus forbairt scileanna oibrithe ar fiú EUR 3 bhilliún iad chun dul in oiriúint don aistriú glas. Tá tacaíocht shuntasach airgeadais á cur ar fáil ag an tSaoráid Téarnaimh agus Athléimneachta. Tá 14 Bhallstát ag cur bearta oiliúna maidir le scileanna agus poist ghlasa san áireamh ina bPleananna náisiúnta Téarnaimh agus Athléimneachta ar fiú tuairim agus EUR 1.5 billiún iad i dteannta a chéile. 2.4.Trádáil agus slabhraí soláthair athléimneacha Is díol sásaimh don Aontas na tionscnaimh a rinneadh ar fud an domhain i dtreo na haeráidneodrachta agus na hinbhuanaitheachta comhshaoil. Is fearr is féidir sprioc an ghlan‑nialais a bhaint amach má tá prionsabail na hiomaíochta córa agus na trádála oscailte ina bhonn taca leis na dreasachtaí maidir le teicneolaíochtaí glan‑nialasacha. Is é atá sa cheathrú colún de Phlean Tionsclaíoch an Chomhaontaithe Ghlais an comhar domhanda agus an trádáil a chur ag obair le haghaidh an aistrithe ghlain. Tá neart iomaíoch agus polaitiúil ag an Aontas Eorpach mar go bhfuil sí ina mórchumhacht trádála. Tá an tAontas Eorpach fós ina cheann scríbe tarraingteach don infheistíocht dhomhanda. Ní bheadh ár n‑athléimneacht bainte amach againn ná na dúshláin a bhí ann le blianta beaga anuas sáraithe againn gan na héifeachtúlachtaí a thugann trádáil agus na comhpháirtíochtaí a d’fhorbraíomar le tríú tíortha chun leasa cách. Ag an am céanna, mar gheall ar mhéadú ar chleachtais éagóracha chomhéigneacha, ceanglaíodh orainn uirlisí nua a fhorbairt agus ár gcearta a fhorfheidhmiú, d’fhonn cothrom iomaíochta a choinneáil ar bun . Ar an iomlán, is léiriú é sin ar thiomantas an Aontais d’Fhéinriail Straitéiseach Oscailte. Is gné riachtanach dár straitéis í an oscailteacht trádála chun seasamh an Aontais mar cheannaire ar theicneolaíochtaí glan‑nialasacha a choinneáil. Leis an mbeartas trádála, coinnítear an Margadh Aonair nasctha le cuaillí fáis lasmuigh dár mór-roinn agus, ag an am céanna, áirithítear rochtain ar na hionchuir atá ríthábhachtach don aistriú glas. Ar thaobh amháin, cruthaíonn trádáil oscailte deiseanna dár dtionscal trí mhargaí nua onnmhairíochta a oscailt agus barainneachtaí scála a chruthú. Ar an taobh eile, soláthraíonn sé rochtain ar amhábhair, páirteanna, comhpháirteanna chomh maith le seirbhísí atá de dhíth ar ár dtionscal, ós rud é go bhfuil dhá thrian dár n‑allmhairí comhdhéanta d’idirmheánaigh. Oibreoidh an tAontas i gcomhar lena chomhpháirtithe chun cobhsaíocht sa trádáil idirnáisiúnta a chur chun cinn agus chun deimhneacht dhlíthiúil a neartú d’infheisteoirí agus do chuideachtaí trí leanúint de thacaíocht a thabhairt don Eagraíocht Dhomhanda Trádála (EDT), lena n‑áirítear trína hathchóiriú. Tá ról ag EDT maidir le tacú le haeráidneodracht trí fhóram a chur ar fáil le haghaidh plé ar ghnéithe trádála den aistriú glas, trí shoiléiriú a dhéanamh ar conas infheistíochtaí glasa a chur chun cinn ar bhealach lena n‑íoslaghdófar saobhadh trádála, agus trí dhisciplíní maidir le fóirdheontais a bhfuil tionchar diúltach acu ar thrádáil agus ar an aeráid araon a threisiú. Leanfaidh an Coimisiún freisin de líonra Comhaontuithe Saorthrádála an Aontais a chur chun cinn, agus ag an am céanna bainfidh sé an leas is fearr as na comhaontuithe atá i bhfeidhm cheana féin trí chur chun feidhme agus forfheidhmiú éifeachtach. Go háirithe, oibreoidh an Coimisiún chun an chaibidlíocht leis an Astráil a thabhairt chun críche faoi shamhradh 2023 agus chun dul chun cinn suntasach a dhéanamh leis an India agus leis an Indinéis, agus ag an am céanna féachfaidh sé ar fhéidearthachtaí le comhpháirtithe eile sa réigiún Ind‑Chiúin‑Aigéanach. Ina theannta sin, déanfaidh an Coimisiún na comhaontuithe leis an tSile, le Meicsiceo agus leis an Nua-Shéalainn a dhaingniú agus féachfaidh sé le dul chun cinn a dhéanamh le Mercosur. Beidh sé d’aidhm ag an gCoimisiún freisin a Chomhaontú Comhpháirtíochta Eacnamaíche leis an gCéinia a thabhairt chun críche. Tacóidh an Coimisiún leis an aistriú glan trí leanúint de chineálacha eile comhair a fhorbairt le comhpháirtithe, seachas comhaontuithe trádála níos traidisiúnta amháin. Bunaíonn an Chomhairle Trádála agus Teicneolaíochta leis na Stáit Aontaithe, agus an ceann atá á ullmhú leis an India, uirlis nua don chomhar. Trí obair Thascfhórsa an Aontais Eorpaigh agus na Stát Aontaithe maidir leis an nGníomh um Laghdú Boilscithe, tá an tAontas agus na Stáit Aontaithe ag obair i dtreo réitigh phragmatacha ar ábhair imní an Aontais, d’fhonn slabhraí luacha trasatlantacha a chothabháil agus a threisiú agus comhar dearfach a áirithiú maidir leis an leas comhroinnte chun glan‑nialas a bhaint amach. Tá Comhaontuithe lena nÉascaítear Infheistíocht Inbhuanaithe (CÉII) forbartha ag an Aontas, go háirithe le comhpháirtithe san Afraic, chun é a dhéanamh níos éasca infheistíochtaí a mhealladh agus a leathnú agus gealltanais maidir leis an gcomhshaol agus maidir le ceart an lucht saothair á gcomhtháthú ag an am céanna. Is réimse tábhachtach é réimse na haeráide agus an fhuinnimh le haghaidh comhpháirtíochtaí faoin Tairseach Dhomhanda, tairseach lena laghdaíonn an tAontas an bhearna infheistíochta dhomhanda ar fud an domhain. Thairis sin, tacóidh an tAontas le tíortha i mbéal forbartha ina n‑iarrachtaí ceanglais uathrialacha inbhuanaitheachta an Aontais a oiriúnú agus a chomhlíonadh. Déanfaidh an tAontas tuilleadh forbartha ar a idirphlé beartais agus ar a ghníomhaíochtaí nithiúla maidir le taighde agus nuálaíocht leis an Aontas don Réigiún Meánmhuirí agus leis an Aontas Afracach chun comhar maidir le fuinneamh in‑athnuaite agus hidrigin ghlas a chur chun cinn. Molann an Coimisiún gur cheart infheistíochtaí i bpríomhréimsí comhpháirtíochta eile amhail an earnáil dhigiteach nó an t‑iompar a ailíniú a thuilleadh le sprioc an ghlan‑nialais. Leanfaidh an Coimisiún de thacaíocht a thabhairt d’infheistíochtaí inbhuanaithe san fhuinneamh, san iompar agus sa nascacht dhigiteach trí Phleananna Eacnamaíocha agus Infheistíochta do na Balcáin Thiar, Comhpháirtíocht an Oirthir agus Comharsanacht an Deiscirt a chur chun feidhme. Forbrófar roinnt tionscnamh nua freisin: ·Oibreoimid le comhpháirtithe atá ar aon intinn linn chun Club Amhábhar Criticiúil a bhunú chun soláthar domhanda slán, inbhuanaithe agus inacmhainne d’amhábhair atá riachtanach dár n‑aistriú glas agus digiteach le bonn tionsclaíoch iomaíoch agus éagsúil a chur ar fáil. Agus é ag cur le tionscnaimh idirnáisiúnta atá ann cheana féin, forbróidh an Club prionsabail chun tíortha tomhaltóirí amhábhar agus tíortha atá saibhir ó thaobh acmhainní de a thabhairt le chéile agus chun comhoibriú a chothú ionas go mbeidh tíortha i mbéal forbartha a bhfuil saibhreas acmhainní acu in ann an slabhra luacha a ardú. ·Forbróimid Comhpháirtíochtaí Tionsclaíocha Glan‑Nialasacha/ na Teicneolaíochta Glaine lena gcuirfear glacadh teicneolaíochtaí glan‑nialasacha chun cinn ar fud an domhain agus tacóimid leis an ról atá ag cumais thionsclaíocha an Aontais chun an bealach a réiteach don aistriú domhanda chuig fuinneamh glan. ·Forbróimid straitéis creidmheasanna onnmhairiúcháin lena n‑áireofar saoráid chreidmheasa onnmhairiúcháin de chuid an Aontais agus comhordú níos fearr ar uirlisí airgeadais an Aontais. Is féidir leo sin comhleanúnachas a chothú le beartais an Aontais amhail an Comhaontú Glas don Eoraip nó an Tairseach Dhomhanda a thug gealltanas infheistíocht a dhéanamh i mbonneagair atá ailínithe le bealaí i dtreo astaíochtaí glan‑nialasacha. Ní bhíonn rath ar an oscailteacht ach amháin nuair a mhaireann an chothroime. Tá tionscnaimh nua forbartha ag tíortha ar fud an domhain chun tacú leis an aistriú glas. I gcás ina bhfuil an lorg poiblí sna margaí príobháideacha rómhór, cruthaíonn saobhadh cothroim iomaíochta agus tagann iomaíocht éagórach chun cinn. Tá ábhar imní ar leith ann maidir le geilleagair neamh‑mhargaidh. Is mian leis an Aontas freagairt láidir a thabhairt chun aghaidh a thabhairt ar na treochtaí sin. Ar an gcéad dul síos, leanfaidh an Coimisiún d’úsáid iomlán a bhaint as ionstraimí cosanta trádála) chun an Margadh Aonair a chosaint ar chleachtais éagóracha trádála amhail dumpáil agus fóirdheontais shaobhacha, agus béim á leagan ar earnálacha atá ríthábhachtach chun sprioc an ghlan‑nialais ag an Aontais a bhaint amach. Déanfaimid bearta breise freisin chun a áirithiú nach rachfar timpeall ar ár mbearta.